

VLADA REPUBLIKE HRVATSKE

Zagreb, 10. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o odobrenju istražnog prostora ugljikovodika „SA-07“ druge istražne faze  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 36. stavka 5. Zakona o istraživanju i eksploataciji ugljikovodika („Narodne novine“, br. 52/18., 52/19. i 30/21.), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2024. donijela

**O D L U K U**

**o odobrenju istražnog prostora ugljikovodika „SA-07“ druge istražne faze**

**I.**

Vlada Republike Hrvatske odobrava istražni prostor ugljikovodika „SA-07“ druge istražne faze u korist ovlaštenika dozvole za istraživanje i eksploataciju ugljikovodika na istražnom prostoru ugljikovodika „SA-07“, društva Vermilion Zagreb Exploration d.o.o., Strojarska cesta 20, Zagreb, OIB: 29241599964 i društva INA–INDUSTRIJA NAFTE, d.d., Avenija Većeslava Holjevca 10, Zagreb, OIB: 27759560625 (u daljnjem tekstu: Investitor) temeljem Odluke o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-07“ („Narodne novine“, br. 81/19. i 76/24.) i Ugovora o istraživanju i podjeli eksploatacije ugljikovodika za istražni prostor ugljikovodika SA-07 zaključenog između Vlade Republike Hrvatske i društva Vermilion Zagreb Exploration d.o.o. i Dodatka br. 1 Ugovora o istraživanju i podjeli eksploatacije ugljikovodika za istražni prostor ugljikovodika SA-07 zaključenog između Vlade Republike Hrvatske, društva Vermilion Zagreb Exploration d.o.o. i društva INA–INDUSTRIJA NAFTE, d.d. (u daljnjem tekstu: Ugovor).

**II.**

Dio istražnog prostora ugljikovodika „SA-07“ koji se napušta na kraju prve istražne faze, površine 508 km2 ima oblik nepravilnog poligona i omeđen je koordinatama vršnih točaka koje se, zajedno s kartom dijela istražnog prostora ugljikovodika „SA-07“ koje se napušta, nalaze u Prilogu 1. ove Odluke i čine njezin sastavni dio.

**III.**

Istražni prostor ugljikovodika „SA-07“ druge istražne faze koji se zadržava, površine 1.524 km2 ima oblik nepravilnog poligona i omeđen je koordinatama vršnih točaka koje se, zajedno s kartom istražnog prostora ugljikovodika „SA-07“ druge istražne faze, nalaze u Prilogu 2. ove Odluke i čine njezin sastavni dio.

**IV.**

Istražni prostor ugljikovodika „SA-07“ druge istražne faze bit će upisan u digitalnom obliku Registra istražnih prostora ugljikovodika koji se vodi kod Ministarstva gospodarstva.

**V.**

U Registru istražnih prostora ugljikovodika na dio istražnog prostora ugljikovodika „SA-07“ koji se napušta upisuje se Republika Hrvatska kao nositelj istražnog prostora.

**VI.**

Ova Odluka objavit će se u „Narodnim novinama“.

**O b r a z l o ž e n j e**

Vlada Republike Hrvatske donijela je Odluku o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-07“ („Narodne novine“, br. 81/19. i 76/24.), kojom je Dozvola za istraživanje i eksploataciju ugljikovodika na kopnu u istražnom prostoru ugljikovodika „SA-07“ (u daljnjem tekstu: Dozvola) izdana društvu Vermilion Zagreb Exploration d.o.o., Strojarska cesta 20, Zagreb, OIB: 29241599964 i društvu INA–INDUSTRIJA NAFTE, d.d., Avenija Većeslava Holjevca 10, Zagreb, OIB: 27759560625 (u daljnjem tekstu: Investitor).

Temeljem Dozvole, Vlada Republike Hrvatske je 26. ožujka 2020. zaključila Ugovor o istraživanju i podjeli eksploatacije ugljikovodika za istražni prostor ugljikovodika SA-07 sa društvom Vermilion Zagreb Exploration d.o.o. i 19. srpnja 2024. Dodatak br. 1 Ugovora o istraživanju i podjeli eksploatacije ugljikovodika za istražni prostor ugljikovodika SA-07 s društvima Vermilion Zagreb Exploration d.o.o. i INA–INDUSTRIJA NAFTE, d.d. (u daljnjem tekstu: Ugovor).

Istražno razdoblje sukladno Ugovoru i Zakonu o istraživanju i eksploataciji ugljikovodika (u daljnjem tekstu: Zakon) traje najdulje pet godina te se dijeli na dvije istražne faze pri čemu prva istražna faza traje tri godine i počinje od datuma stupanja Ugovora na snagu, dok druga istražna faza traje dvije godine, a započinje neposredno nakon prve istražne faze.

Odlukom Vlade Republike Hrvatske o produljenju istražnog razdoblja u svrhu istraživanja i eksploatacije ugljikovodika na istražnom prostoru ugljikovodika ,,SA-07“, KLASA: 022-03/23-04/128, URBROJ: 50301-05/27-23-2, od 13. travnja 2023., odobreno je produljenje prve istražne faze do 26. ožujka 2024., međutim s obzirom na obustavu trajanja istražnog razdoblja koje je donijelo tadašnje Ministarstvo gospodarstva i održivog razvoja rješenjima KLASA: UP/I-392-01/23-01/85, URBROJ: 517-07-3-2-23-2, od 23. svibnja 2023. i KLASA: UP/I-392-01/23-01/187, URBROJ: 517-07-3-2-23-2, od 11. prosinca 2023., prva faza istražnog razdoblja traje do 28. rujna 2024.

U razdoblju od 2020. do 2024. Investitor je ispunio sve minimalne radne obveze prve faze istražnog razdoblja o čemu je, uz Prethodnu suglasnost Ministarstva gospodarstva KLASA: 392-01/24-01/44, URBROJ: 526-07-3-24-2, od 31. srpnja 2024., Agencija za ugljikovodike izdala Pisano izvješće, KLASA: 310-05/20-01/02, URBROJ: 405-04/01-24-266, od 9. kolovoza 2024. Nakon pozitivnih rezultata bušenja četiri istražne bušotine Investitor želi nastaviti s istražnim aktivnostima i u drugoj istražnoj fazi na istražnom prostoru ugljikovodika „SA-07“.

Temeljem članka 5.1.2 Ugovora Investitor ima mogućnost prelaska na drugu fazu istraživanja podnošenjem zahtjeva barem dva mjeseca prije isteka prve faze istražnog razdoblja te je, sukladno navedenom članku, Ministarstvo gospodarstva 24. srpnja 2024. zaprimilo zahtjev od Investitora za ulazak u drugu istražnu fazu.

Također, temeljem članka 36. stavka 1. Zakona i članka 6.1.1 Ugovora, na kraju prve istražne faze, Investitor je dužan napustiti najmanje 25 % istražnog prostora.

Sukladno odredbi članka 36. stavka 5. Zakona Vlada Republike Hrvatske odobrava veličinu i oblik istražnog prostora koji će investitor zadržati nakon napuštanja dijela istražnog prostora i može dopustiti izuzeće od zahtjeva da područje bude u jedinstvenoj površini kada za to postoje opravdani razlozi.

Uzimajući u obzir sve prethodno navedeno, Investitor na kraju prve istražne faze napušta 25 % dijela istražnog prostora ugljikovodika „SA-07“ površine 508 km2 te zadržava istražni prostor ugljikovodika „SA-07“ druge istražne faze površine 1.524 km2, a koji su prikazani u Prilogu 1. i Prilogu 2. ove Odluke.

Slijedom navedenoga, predlaže se donošenje predmetne Odluke.

**Uputa o pravnom lijeku:**

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

Prilog 1. Karta i koordinate vršnih točaka istražnog prostora ugljikovodika „SA-07“ koje se napušta



|  |
| --- |
| **Koordinate vršnih točaka istražnog prostora SA-07 (područje napuštanja)** |
| **OZNAKA TOČKE**  | **KOORDINATE** |
| **HTRS96/TM** |
| **E** | **N** |
| 1 | 528.005,00 | 5.069.415,00 |
| 2 | 539.243,00 | 5.058.999,00 |
| 3 | 549.723,00 | 5.056.145,00 |
| 4 | 562.246,00 | 5.052.735,00 |
| 5 | 553.445,07 | 5.036.281,10 |
| 6 | 519.708,46 | 5.061.543,23 |
| Površina = 508 km2 |
|  |

Prilog 2. Karta i koordinate vršnih točaka istražnog prostora ugljikovodika „SA-07“ druge istražne faze koje se zadržava



|  |
| --- |
| **Koordinate vršnih točaka istražnog prostora SA-07 (II. istražna faza)** |
| **OZNAKA TOČKE**  | **KOORDINATE** |
| **HTRS96/TM** |
| **E** | **N** |
| 1\* | 516.134,24 | 5.006.629,72 |
| 2 | 489.367,51 | 5.032.755,71 |
| 3 | 519.708,46 | 5.061.543,23 |
| 4 | 553.445,07 | 5.036.281,10 |
| 5\* | 539.975,18 | 5.011.098,25 |
| Površina = 1524 km2 |
|  |

\*Stranica između vršnih točaka 5 i 1 predstavlja državnu granicu između Republike Hrvatske i Republike Bosne i Hercegovine.